ŠTRASBURG. Generálny tajomník Rady Európy Terry Davis oznámil, že Taliansko dnes ratifikovalo protokol týkajúci sa zrušenia trestu smrti za akýchkoľvek okolností. TASR o tom informovala tlačová služba RE.
"Taliansko dnes ratifikovalo Protokol 13 Európskeho dohovoru o ochrane ľudských práv a základných slobôd. Tento protokol zakazuje trest smrti za každých okolností a Taliansko je 41. európskou krajinou, ktorá urobila tento významný krok upevňujúci zónu bez trestu smrti v Európe," citovala Davisa tlačová služba RE.